Diari Oficial de la Generalitat Valenciana


Sumari del DOGV 2175, del 30-12-1993 (1993/830184)

ORDRE de 30 de novembre de 1993, de la Conselleria d'Agricultura, Pesca i Alimentació, per la qual es regula la concessió d'ajudes als titulars d'explotacions agrícoles afectades per la tempesta de pedra del 27 de setembre de 1993 en algunes zones de la província d'Alacant.
----------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1993/11/30/(2)/dof/vci/html**

### Dades del document

Número de DOGV
:   2175

Data del DOGV
:   30-12-1993

Secció del DOGV
:   DISPOSICIONS GENERALS

Número del document
:   1993/830184


Data del document
:   30-11-1993

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

Ordre de 30 de novembre de 1993, de la Conselleria d'Agricultura, Pesca i Alimentació, per la qual es regula la concessió d'ajudes als titulars d'explotacions agrícoles afectades per la tempesta de pedra del 27 de setembre de 1993 en algunes zones de la província d'Alacant.  
El dia 27 de setembre de 1993, en algunes zones de la província d'Alacant i, sobretot, en alguns municipis del Baix Segura, va descarregar una tempesta de granís de dimensions variables, que va produir danys importants en les collites de diversos conreus que en aquesta data estaven a punt de recol·lecció.  
El conreu afectat més intensament, ja que se'n va destruir totalment la plantació, va ser el del bròquil, d'una importància especial en la zona i que dóna un gran nombre de llocs de treball.  
La intensitat del fenomen, agreujada pel fet de ser la segona vegada en un període inferior a tres mesos, va produir també el trencament i l'esquinçament de les cobertes de plàstic dels hivernacles, i va condicionar greument la continuïtat i viabilitat dels conreus.  
Això ha comportat una descapitalització, en molts agricultors de la comarca, que pot tenir repercussions negatives importants en les rendes d'aquesta campanya i de les pròximes.  
Per tot això, i fent ús de les atribucions que tinc conferides,  
ORDENE  
Article primer  
La Conselleria d'Agricultura, Pesca i Alimentació concedirà ajudes, en els termes d'aquesta ordre, als titulars d'explotacions agrícoles que hagen estat greument afectats per la tempesta de pedra del dia 27 de setembre de 1993 i que es troben situades en alguns dels municipis següents: Agost, Catral, Dolores, Elx, Guardamar del Segura, Rojales, Formentera del Segura, San Fulgencio, el Verger i els Poblets.  
Article segon  
Les ajudes consistiran, amb les limitacions de l'article tercer, en subvencions a fons perdut del cost total de les plantes en el conreu del bròquil, d'una banda; i de l'altra, de l'import destinat pels afectats a la substitució de làmines de polietilè per a la coberta dels hivernacles.  
Article tercer  
Els imports màxims de les ajudes seran els següents:  
a) Per a reposició de planta de bròquil, fins a 6 pessetes per planta, amb un màxim de 25.000 plantes per hectàrea.  
b) Per a substitució de làmines de plàstic per a la coberta d'hivernacles, fins a 100 pessetes per metre quadrat.  
Article quart  
Les ajudes es podran sol·licitar en els serveis territorials o les oficines comarcals de la Conselleria d'Agricultura, Pesca i Alimentació d'Alacant, en un termini que acabarà el dia 31 de gener de 1994.  
Article cinquè  
Les sol·licituds d'ajuda es formalitzaran en els impresos que es facilitaran per a l'efecte i s'hi adjuntaran els documents següents:  
a) Una còpia del Document Nacional d'Identitat.  
b) Un certificat de l'ajuntament en què se certifique que la parcel·la objecte de la sol·licitud d'ajuda, amb indicació de la superfície, ha estat afectada per la pedregada, pel que fa tant a la plantació de bròquil com als danys en els hivernacles.  
c) Una factura que justifique la compra de plantes o de plàstic, en cada cas.  
d) Un certificat de l'entitat bancària de titularitat del compte on es vol el pagament de la subvenció.  
e) Una fitxa de manteniment de tercers.  
Article sisè  
El Director Territorial de la Conselleria d'Agricultura, Pesca i Alimentació d'Alacant, que actuarà per delegació del conseller, resoldrà les sol·licituds d'ajuda, una vegada fetes les comprovacions oportunes. Si la quantia resultant de les ajudes aprovades superés els totals establerts, se'n procedirà a un prorrateig entre les peticions amb dret a subvenció.  
DISPOSICIO ADDICIONAL  
Les resolucions de concessió d'aquestes ajudes se, supediten a l'aprovació, per part de les Corts, de la Llei de Pressupostos de la Generalitat Valenciana per a 1994 i a la publicació de l'ordre per la qual s'establesquen els imports globals màxims i les línies pressupostàries de les subvencions gestionades per la Direcció General de Producció Agrària i Pesca.  
DISPOSICIONS FINALS  
Primera  
Es faculta el Director General de Producció Agrària i Pesca perquè dicte les instruccions necessàries per al desplegament d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 30 de novembre de 1993  
El Conseller d'Agricultura, Pesca i Alimentació,   
JOSE MARIA COLL COMIN


Còpia Permalink ELI